# Kviz o bl. Lojzetu Grozdetu

**Kdaj se je rodil Lojze Grozde in kdaj je bil krščen?**

27. maja 1923. Še istega dne je bil krščen.

**Kje se je rodil Lojze Grozde?**

V Gorenjih Vodalah (danes Zgornje Vodale), župnija Tržišče.

**Iz kakšne družine izhaja Lojze?**

Bil je nezakonski otrok, njegov oče pa se ni zmenil zanj. Ko je Lojze imel 4 leta, se je njegova mama poročila drugam. Živel je pri svoji teti. Nikjer ni imel pravega doma.

**Kakšen učenec je bil v osnovni šoli?**

Prekašal je vse sošolce. Bil je zgleden, a je včasih ušpičil tudi kakšno neumnost. Rad je pomagal sošolcem in bral knjige.

**Kje je stanoval v času gimnazije (8-letne; danes druga polovica OŠ in SŠ)?**

V ljubljanskem Marijanišču.

**Kakšnega značaja je bil kot dijak?**

Delaven, marljiv, živahen, šaljiv, vzoren v krščanskem življenju, bil je dober bokser in pevec.

**Čému se je kot dijak posvečal?**

Pisal je pesmi in v 4. letniku postal urednik šolskega glasila.

**Kje je črpal moč za krščansko življenje?**

Bil je član Marijine kongregacije in Katoliške akcije – v Marijinem varstvu, vsakodnevnem prejemanju svetega obhajila in v molitvi pred Najsvetejšim.

**Katero geslo si je leta 1942 zapisal na duhovnih vajah?**

»*Sveta evharistija je sonce mojega življenja*.«

**Kaj je sklenil na teh duhovnih vajah?**

Da bo hodil k spovedi vsakih 14 dni.

**Kam je ob nedeljah v času bivanja v Ljubljani rad romal?**

Na Rakovnik k Mariji Pomočnici.

**Kateri poklic ga je mikal?**

Razmišljal je, da bi postal duhovnik, morda pater jezuit.

**Kdaj in kako se je Lojze podal v domače kraje na obisk k svoji materi?**

Iz Ljubljane se je odpravil že pred božičem 1942. Božične praznike je preživel pri prijateljih v Dobrepolju. Za novo leto je nadaljeval pot in se ustavil v Stični, nato pa 1. januarja 1943 nadaljeval pot z vlakom do Trebnjega. Tam je prisedel na voz do Mirne.

**Kje se je na tej poti ustavil?**

V Stični, kjer se je udeležil svete maše.

**Kaj se je dalje na poti zgodilo?**

Na Mirni so voz obstopili partizani in Lojzeta odpeljali v gostilno pri Koračinu, kjer so ga zasliševali. Obtoževali so ga, da je izdajalec.

**Kaj so našli v Lojzetovi osebni prtljagi?**

Molitvenik za Božje ljudstvo (za sodelovanje pri sv. maši), knjigo »*Hoja za Kristusom*«, člansko izkaznico Katoliške akcije, italijansko prepustnico, zgibanko o fatimski Materi Božji in njene podobice.

**Kako se je končalo zaslišanje?**

Lojzeta so odvedli v sokolski dom, kjer so ga kruto mučili, nato pa odpeljali v gozd in usmrtili.

**Kdaj in kdo je našel njegovo truplo?**

23. februarja so ga našli otroci, ki so nabirali zvončke.

**Kje je pokopano njegovo telo?**

Sprva so ga pokopali na pokopališču v Šentrupertu, leta 2011 pa so njegove relikvije prenesli na Zaplaz.

**Se spomnite česa, kar je Lojze Grozde o sebi v verzih zapisal?**

Npr.: »*Jaz sem nemirno drevo, / k soncu navzgor hrepeneče, / k Njemu, ki vir je vse sreče.*«